રજા લીધા બાદ ગાડામાં બેસી લગભગ અડધા કલાકમાં બધા ગામના પાદરે આવી પંહોચ્યા, અને જયારે તેમનું ગાડુ તેમના ફળીયામાં દાખલ થયું ત્યારે ફળિયાને છેવટે આવેલ પોતાના ઘરના આંગણામાં હરિયાએ હઠેડેઠઠ લોકો ભરેલા જોયા. અને એ સાથે એ આખી ભીડને ચીરતો પોતાનો ટબુડો ‘બાપુ… બાપુ’ ની બુમ મારતો પોતાના ભણી દોડી રહ્યો હતો. અને એ જોઈ પોતે પણ ગાડામાંથી ઉતરી પડ્યો, અને ટબુડો એક ધક્કા સાથે આવી તેના બંને પગે વળગી પડ્યો. એનો હરખ જોઈ હરિયાને તેને ખોળામાં ઊંચકી લઇ ચૂમી લેવાનું મન થઇ આવ્યું, પણ એક હાથે એ કદાચ શક્ય ન બનતું. બાપ દીકરાને પરસ્પર વ્હાલ કરતા જોઈ ગાડામાં બેઠેલી મોંઘીએ સાડલાનો છેડો સંકોર્યો !